觀永叔五代史
作者：劉敞
朝代：宋

paragraphs: 大均運元和，萬物分一氣。
相雜以成文，自然故爲貴。
道衰三王末，議出百家沸。
仲尼日月也，薄日爲之既。
春秋曰筆削，天地復經緯。
大法初粲然，亂臣以爲畏。
微言迨秦漢，變雅從晉魏。
逐末競錐刀，澆淳玩花卉。
安知作述本，庸識文章意。
中間馬與班，二子稱彷彿。
猶云崇貨力，尚或排剛毅。
才難乃其然，可以長歔欷。
退之不爲史，于道其猶未。
胡爲體明哲，曾是回怨誹。
國典竟蕪雜，唐風亦隱厞。
陵夷九易姓，禍亂森如蝟。
儒術駭中絕，斯民遲攸塈。
紛紜混朱紫，清濁誰涇渭。
龍飛真人出，虎變斯文蔚。
天意晚有屬，先生拔乎彚。
是非原正始，簡古斥辭費。
哀善傷獲麟，疾邪記有蜚。
處心必至公，撥亂豈多諱。
何必藏名山，端如避羅罻。
曰余仰爐治，有意自勍剕。
踵門投耒耜，假蔭親蔽芾。
所望窺册府，無寧辱賙餼。
狂者實進取，日中固必熭。
飲河雖非量，滿腹尚自慰。
演孔幸受經，居齋竊忘味。